Student in Stellenbosch-woonstel aangevalKristy Davidson se nek na die aanval. Foto: Facebook Kristy Leigh Davidson (21), ŉ student in bemarking aan die IMM Graduate School of Marketing, het omstreeks 18:15 die aand teruggekeer na haar woonstel in ŉ blok waar meestal studente bly. Volgens haar ma, Zelda, het sy net die voordeur na haar woonstel toegemaak toe sy ŉ klop aan die deur hoor. “Sy het gedink dit is een van haar vriende wat kom hallo sê, maar toe sy die deur oopmaak het ŉ onbekende man die deur oopgestamp en haar in die woonstel ingestamp,” het Zelda gesê. Die man het Kristy twee keer met ŉ skroewedraaier gesteek en haar gewurg totdat sy haar bewussyn verloor het. Hy het daarna alles uit die woonstel gesteel wat enigsins van waarde was, het Zelda gesê. ŉ Jong paartjie wat ook in die woonstelblok bly, het Kristy hoor skree en het dadelik die polisie gebel. “Die man is ŉ slegs ŉ blok of twee van die woonstelle af aangekeer,” het Zelda gesê. Sy het gesê die man het glo toegang tot die perseel verkry deur kougom oor die hek se sensor te plaas om te verhoed dat dit toegaan. Hy het vermoedelik ŉ geruime tyd in die kompleks rondgeloop voordat hy gesien het hoe Kristy by die huis aankom en die geleentheid gebruik het om haar te oorval. Konst. Noloyiso Rwexana, woordvoerder van die polisie, het aan Maroela Media bevestig dat ŉ 30-jarige verdagte in hegtenis geneem is en op 22 September in die hof sal verskyn om vir borgtog aansoek te doen. ŉ Saak van huisbraak word ondersoek.